Diari Oficial de la Generalitat Valenciana


Sumari del DOGV 7196, del 21-01-2014 (2014/359)

RESOLUCIÓ de 19 de desembre de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial d'Agents de la Propietat Immobiliària de la Província d'Alacant i es disposa la seua publicació.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7196

Data del DOGV
:   21-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/359


Data del document
:   19-12-2013

Organisme emissor
:   Conselleria de Governació i Justícia

Tipus de document
:   Resolució

Descriptors 

:   * Conselleria de Governació i Justícia

RESOLUCIÓ de 19 de desembre de 2013, del director general de Justícia de la Conselleria de Governació i Justícia, per la qual es resol inscriure la modificació dels Estatuts del Col·legi Oficial d'Agents de la Propietat Immobiliària de la Província d'Alacant i es disposa la seua publicació. [2014/359]  
Vist l'expedient de modificació estatutària instruït a instàncies del Col·legi Oficial d'Agents de la Propietat Immobiliària de la Província d'Alacant, inscrit amb el número 43 en la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en el qual se sol·licita la inscripció de la modificació dels seus estatuts en el registre esmentat, atenent els següents   
  
Fets  
Primer. La presidenta del Col·legi Oficial d'Agents de la Propietat Immobiliària de la Província d'Alacant va presentar, el 17 d'abril de 2013, una sol·licitud d'inscripció de la modificació dels estatuts d'este en el registre esmentat, en compliment del que preveu l'article 11 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. Els estatuts del Col·legi Oficial d'Agents de la Propietat Immobiliària de la Província d'Alacant van ser aprovats mitjançant la Resolució de 20 de gener de 2009, de la Direcció General de Justícia i Menor de la Conselleria de Justícia i Administracions Públiques (DOCV 5953, 12.02.2009).  
Tercer. El Servici d'Entitats Jurídiques de la Conselleria de Governació i Justícia va formular, per mitjà dels escrits de 23 de maig i 27 de juny de 2013, observacions prèvies al control de legalitat dels estatuts.   
  
Quart. La presidenta del Col·legi Oficial de d'Agents de la Propietat Immobiliària de la Província d'Alacant va presentar al·legacions a l'ofici remés pel Servici d'Entitats Jurídiques de la Direcció General de Justícia, de 27 de juny de 2013, per mitjà de sengles escrits de 5 de novembre de 2013 i 4 de desembre de 2013.  
Quint  
El text final de la modificació dels estatuts del Col·legi Oficial d'Agents de la Propietat Immobiliària de la Província d'Alacant va ser aprovat per la seua Assemblea General en la sessió extraordinària celebrada el 20 de març de 2013 i el 29 de desembre de 2013, segons sengles certificats lliurats el 5 d'abril de 2013 i el dia 2 de desembre de 2013 pel secretari del col·legi, amb el vistiplau de la presidenta.  
Sext. La modificació estatutària, la inscripció de la qual se sol·licita, es referix a la modificació dels articles 3, 4, 7, 10, 13, 15, 17, 21, 40 i 48, de tal forma que el text definitiu dels articles esmentats ha quedat redactat literalment com seguix:   
  
«Article 3   
Són fins essencials del Col·legi Oficial d'Agents de la Propietat Immobiliària de la Província d'Alacant, en el seu àmbit de demarcació territorial, l'ordenació de la professió vetlant perquè s'adeqüe a les normes ètiques i jurídiques que la regulen; la representació exclusiva d'esta en el seu àmbit territorial; la formació professional permanent dels seus col·legiats i la defensa dels seus interessos i drets professionals; la protecció dels consumidors i usuaris dels servicis professionals prestats pels col·legiats; el control deontològic i l'aplicació del règim disciplinari.   
  
  
Article 4  
Són funcions del Col·legi Oficial d'Agents de la Propietat Immobiliària d'Alacant:  
a) Exercir la representació que establisquen les lleis per al compliment dels seus fins i, especialment, la representació i defensa de la professió davant de l'Administració, institucions, tribunals, entitats i particulars, amb legitimació per a ser part en tots aquells litigis i causes que afecten els drets i els interessos professionals i els fins de la professió, exercitar les accions penals, civils, administratives o socials que siguen escaients, així com per a utilitzar el dret de petició d'acord amb la llei.  
  
b) Informar sobre projectes o iniciatives d'òrgans legislatius o executius de caràcter autonòmic i de tots els altres organismes que així ho requerisquen.  
c) Col·laborar amb el poder judicial i els altres poders públics per mitjà de la realització d'estudis, emissió d'informes, elaboració d'estadístiques i altres activitats relacionades amb els seus fins que els siguen sol·licitades o que acorden per iniciativa pròpia.  
d) Organitzar i gestionar els servicis de designació de pèrits a instància d'organismes administratius, òrgans judicials o particulars que demanen este servici al col·legi.   
e) Participar en matèries pròpies de la professió en els òrgans consultius d'administració, així com en els organismes interprofessionals.  
  
f) Assegurar la representació de la professió en els consells socials i els patronats universitaris, en els termes establits en les normes que els regulen.  
d) Participar en l'elaboració dels plans d'estudis, informar de les normes d'organització dels centres docents corresponents a la professió, mantindre contacte permanent amb estos, crear, mantindre i proposar a l'òrgan competent l'homologació de títols que habiliten per a l'exercici de la professió i altres mitjans per a facilitar l'accés a la vida professional dels nous titulats i organitzar cursos per a la formació i el perfeccionament professional.  
h) Ordenar l'activitat professional dels col·legiats vetlant per la formació, l'ètica i la dignitat professional, i pel respecte degut als drets dels particulars; exercir la facultat disciplinària en l'orde professional i col·legial; elaborar els seus estatuts particulars i les seues modificacions sotmetent-los a l'aprovació del Consell General dels Col·legis Oficials d'Agents de la Propietat Immobiliària i de la Comunitat Autònoma Valenciana a través de la conselleria corresponent.  
  
i) Organitzar i promoure activitats i servicis comuns d'interés per als col·legiats, de caràcter professional, formatiu, cultural, assistencial, de previsió i altres d'anàlegs, incloent-hi l'assegurament obligatori de la responsabilitat civil professional.  
j) Procurar l'harmonia i col·laboració entre els col·legiats i impedir la competència deslleial entre estos, així com la publicitat il·lícita.  
  
k) Intervindre, amb la sol·licitud prèvia, en via de mediació, conciliació o arbitratge en les qüestions que, per motius professionals, se susciten entre els col·legiats, o entre estos i els seus clients.  
l) Exercir funcions de mediació o arbitratge en els assumptes que els siguen sotmesos, així com promoure o participar en institucions de mediació o arbitratge.  
m) Resoldre les discrepàncies que puguen sorgir en relació amb l'actuació professional dels col·legiats i la percepció dels seus honoraris, per mitjà de laude a què prèviament se sotmeten de mode exprés les parts interessades.  
n) Encarregar-se del cobrament d'honoraris a petició expressa del col·legiat.  
o) Complir i fer complir als col·legiats, quan afecte la professió, les disposicions legals i estatutàries, així com les normes i decisions adoptades pels òrgans col·legials en matèria de la seua competència.  
  
p) Visar treballs professionals dels col·legiats, a petició expressa del client, acreditant l'autoria i pertinença al col·legi.  
q) Emetre informes no vinculants en procediments judicials o administratius en què se susciten qüestions sobre honoraris professionals.  
  
r) Totes les altres funcions que redunden en benefici dels interessos de la professió i dels seus col·legiats.  
s) Les altres disposades per la legislació estatal o autonòmica.  
  
  
Article 7  
1. Per a incorporar-se al Col·legi Oficial d'Agents de la Propietat Immobiliària d'Alacant com a exercent s'exigiran els requisits següents:  
  
a) Ser major d'edat i no estar incurs en causa d'incapacitat.  
b) Estar en possessió del títol de graduat, llicenciat, diplomat, enginyer, arquitecte, enginyer tècnic o arquitecte tècnic, o del títol oficial d'agent de la propietat immobiliària expedit pel ministeri corresponent.  
  
c) No tindre antecedents penals que l'inhabiliten per a l'exercici professional.  
d) Presentar la sol·licitud de l'interessat dirigida al president del col·legi.  
e) Abonar la quota de col·legiació en la quantia i les condicions fixades per la Junta General, que es configurarà com a participació del nou col·legiat al patrimoni col·legial i als gastos de funcionament dels servicis ja existents, la creació de la qual és deguda a les aportacions dels col·legiats antics.  
2. El qui pretenguera incorporar-se al col·legi, si pertany amb anterioritat a un altre, podrà obtindre la nova incorporació, sempre que unisca a la seua sol·licitud, una certificació de no trobar-se pendent de compliment d'alguna sanció disciplinària ferma que li impedisca l'exercici professional.  
  
Article 10  
1. La condició de col·legiat es perdrà:   
a) Per defunció.  
b) Per baixa voluntària.  
c) Per falta de pagament de les quotes ordinàries o extraordinàries i de les altres càrregues col·legials a què estigueren obligats.  
d) Per condemna ferma que porte amb si l'accessòria d'inhabilitació per a l'exercici de la professió.   
e) Per sanció ferma d'expulsió del col·legi, acordada en expedient disciplinari.   
f) Per falta de pagament de les quotes o derrames col·legials, llevat de la seua reposició en el termini d'un mes, des de la firma de l'acord o resolució corresponent.  
2. La pèrdua de condició de col·legiat serà acordada per la Junta de Govern del col·legi en una resolució motivada i, una vegada ferma, serà comunicada al Consell General i al Consell Valencià de Col·legis d'Agents de la Propietat Immobiliària.  
3. En el cas de la lletra c de l'apartat 1 anterior, els col·legiats podran rehabilitar els seus drets pagant les quantitats que correspongueren com a nova incorporació.   
  
Article 13   
Són deures generals de l'agent de la propietat immobiliària:  
a) Complir les normes legals i estatutàries i els acords dels diferents òrgans corporatius, tant del Consell General dels Col·legis Oficials d'Agents de la Propietat Immobiliària, del Consell Valencià de Col·legis d'Agents de la Propietat Immobiliària i del mateix col·legi.  
  
b) Comunicar el seu domicili i els canvis eventuals d'este al col·legi.  
c) Estar al corrent del pagament de les seues quotes, ordinàries o extraordinàries, i alçar les altres càrregues col·legials. A estos efectes es consideren càrregues col·legials totes les imposades pel col·legi, el Consell Valencià de Col·legis Oficials d'Agents de la Propietat Immobiliària i el Consell General dels Col·legis Oficials d'Agents de la Propietat Immobiliària.  
d) Assistir a les juntes generals i a la resta d'actes corporatius.  
e) Complir la seua comesa professional amb diligència, ajustant la seua actuació als principis de confiança i bona fe amb els seus clients, aplicant la tècnica professional adequada.   
  
Article 15  
L'agent de la propietat immobiliària té dret a una retribució econòmica adequada per la seua activitat professional, que es fixarà en concepte d'honoraris. La percepció d'honoraris pels treballs realitzats es produïx com a conseqüència de la prestació de servicis de l'agent de la propietat immobiliària al seu client, en què ambdós podran lliurement pactar la quantia dels honoraris, i és recomanable per a la seua constància i determinació l'acord previ per mitjà de la utilització de la nota d'encàrrec, en què es ressenyarà el cost aproximat de la intervenció professional i la forma de pagament.   
  
  
Article 17  
1. La Junta General és l'òrgan competent per a proposar i aprovar la modificació dels estatuts i els reglaments de règim interior, vots de censura a la Junta de Govern o a algun dels seus membres, adquisició, venda i gravamen de béns immobles, pressupostos i derrames extraordinàries, quantia de les fiances col·legials i qualsevol altra qüestió que per la seua importància i urgència així ho requerisca.  
2. La junta general se celebrarà amb caràcter ordinari una vegada a l'any, dins del primer trimestre de cada any natural.  
3. A més es podran celebrar les juntes generals extraordinàries que siguen degudament convocades, com a mínim, amb quinze dies d'antelació, a iniciativa de la Junta de Govern o d'un nombre de col·legiats que represente, si més no, el vint-i-cinc per cent dels col·legiats, i es computaran cada dos no-exercents per un exercent.  
4. En l'orde del dia s'inclouran els assumptes concrets que hagen de tractar-se. Només per resolució motivada i en el cas que la proposició siga aliena als fins atribuïts a la corporació, podrà denegar-se la celebració de la junta extraordinària, sense perjuí dels recursos que pogueren correspondre als peticionaris.   
  
Article 21  
La Junta de Govern del Col·legi Oficial d'Agents de la Propietat Immobiliària d'Alacant tindrà com a funció fonamental assumir, promoure i exercir totes les funcions atribuïdes al col·legi, excepte les que són competència de la Junta General, així com executar els seus acords. D'esta manera i sense caràcter limitador, són competències de la Junta de Govern:  
a) Acordar l'admissió de col·legiats amb subjecció al que establixen les lleis i estos estatuts.  
b) Representar el col·legi davant de les distintes administracions, entitats públiques o privades, així com en qualsevol classe d'actes i contractes que se celebren.  
c) Contractar laboralment o per mitjà de prestació de servicis el personal i els professionals al servici del col·legi.  
d) Subscriure convenis de col·laboració amb qualsevol tipus d'administració, entitats públiques o privades, en compliment dels fins col·legials.  
e) Organitzar, dirigir i inspeccionar la marxa del col·legi i aprovar les normatives internes necessàries per al funcionament dels servicis prestats per a la correcta execució d'estos estatuts.  
f) Proposar a la Junta General l'import dels ingressos col·legials, de les fiances, derrames i decidir la meritació i forma de pagament de les quotes col·legials i de qualsevol altra obligació econòmica dels col·legiats, i adoptar les mesures necessàries per al compliment d'estes obligacions.  
g) Elaborar el pressupost anual i executar-lo, comptabilitzant cada un dels pagaments o ingressos d'acord amb la normativa comptable que s'aplique.  
h) Nomenar les persones que representen el col·legi en el consell autonòmic de la professió i en altres organitzacions professionals o administratives de qualsevol tipus.  
i) Obrir o tancar comptes bancaris en nom del col·legi, disposar o aplicar fons, depositar o retirar valors, prestar avals i alçar-los en favor del col·legi i fer totes les operacions bancàries, mercantils o civils que considere oportunes.  
j) Defendre els interessos del col·legi i de la professió en juí i fora d'este, i atorgar poders per a pleits en favor d'advocats i procuradors.  
  
k) Exercir la potestat sancionadora respecte dels membres del col·legi.  
l) Evacuar consultes i elaborar informes o dictàmens, a petició de tercers interessats, de l'Administració pública, del poder judicial, o a iniciativa pròpia.  
m) Vetlar pel desenrotllament formatiu i professional dels col·legiats.  
n) Vetlar pel compliment de les disposicions legals i ètiques en les intervencions professionals dels seus membres, molt particularment pel respecte als drets de consumidors i usuaris, així com la normativa aplicable en matèria de vivendes socials de qualsevol tipus, coadjuvant amb l'Administració pública en la correcta execució de la política d'habitatge que en cada moment fixen els poders públics.  
o) Col·laborar amb l'Administració pública quan esta ho sol·licite i proposar a esta aquelles iniciatives que considere d'interés general en matèria d'habitatge i urbanisme, o d'interés particular per al desenrotllament professional dels col·legiats.  
p) Aprovar el seu reglament de funcionament i el dels servicis del col·legi.  
q) Acordar la baixa col·legial per impagaments de quotes o altres motius fixats en estos estatuts.  
r) Totes les altres funcions que haja de desenrotllar el col·legi i que no corresponguen a la Junta General.  
  
Article 40  
1. Constituïxen recursos ordinaris i extraordinaris del Col·legi d'Agents de la Propietat Immobiliària d'Alacant:   
a) Els drets d'incorporació al col·legi.   
b) Les quotes ordinàries i les extraordinàries per al manteniment del col·legi.  
c) Les derrames que acorde la Junta General per a l'alçament de les càrregues col·legials, o per a qualsevol inversió o gasto extraordinari, sense perjuí de les que puga establir la Junta de Govern del col·legi per la prestació de servicis.  
d) Els interessos o rendiments del capital del col·legi.  
e) Les subvencions i donatius.  
f) Els certificats que s'expedisquen a petició dels col·legiats.  
g) Les sancions pecuniàries que, per expedients disciplinaris, puga imposar en l'àmbit de la seua competència.  
h) Qualssevol altres que legalment pertoque.  
2. El patrimoni del col·legi serà administrat per la Junta de Govern, facultat que s'exercirà a través del tresorer.   
  
Article 48  
Procediment sancionador  
1. L'acord d'incoació de l'expedient haurà de ser adoptat per la Junta de Govern, que podrà actuar d'ofici o a instància de part. Este acord fixarà els fets constitutius d'una possible infracció, la qualificació provisional d'estos, la sanció imposable i la designació de l'instructor corresponent, que haurà de ser un membre de l'òrgan competent per a resoldre. L'instructor, que podrà estar assistit d'un secretari, no podrà intervindre en la votació de la proposta de resolució.  
  
2. Són causes d'abstenció i recusació les següents:  
a) Tindre interés personal en l'assumpte de què es tracte, o en un altre en la resolució del qual poguera influir la d'aquell, ser administrador de societat o entitat interessada, o tindre qüestió litigiosa pendent amb algun interessat.  
b) Tindre parentiu de consanguinitat dins del quart grau o d'afinitat dins del segon, amb qualsevol dels interessats, amb els administradors d'entitats o societats interessades i també amb els assessors, representants legals o mandataris que intervinguen en el procediment, així com compartir despatx professional o estar associat amb estos per a l'assessorament, la representació o el mandat.  
c) Tindre amistat íntima o enemistat manifesta amb alguna de les persones mencionades en l'apartat anterior.  
d) Haver tingut intervenció com a pèrit o com a testimoni en el procediment de què es tracte.  
e) Tindre relació de servici amb una persona natural o jurídica interessada directament en l'assumpte, o haver-li prestat en els dos últims anys servicis professionals de qualsevol tipus i en qualsevol circumstància o lloc.  
3. Instruït el procediment i abans de redactar la proposta de resolució, es comunicarà a l'interessat, el qual, en un termini no inferior a 10 dies ni superior a 15, podrà al·legar i presentar els documents i les justificacions que estime pertinents. Es podrà prescindir del tràmit d'audiència quan no figuren en el procediment, ni siguen tinguts en compte en la resolució altres fets ni altres al·legacions i ni proves que les adduïdes per l'interessat, durant la instrucció de l'expedient.  
  
El termini màxim en què haurà de notificar-se la resolució expressa no podrà excedir de sis mesos, entenent-se prou la notificació que continga el text íntegre de la resolució, així com l'intent de notificació degudament acreditat.  
4. La Junta de Govern actuarà en matèria disciplinària amb un mínim d'assistència de dos terços dels seus membres.  
5. Les multes que, com a sancions disciplinàries, s'imposen als col·legiats expedientats, una vegada siguen fermes, si han finalitzat amb la imposició d'una sanció a l'expedient, així com els gastos que, si és el cas, haguera ocasionat la pràctica de proves, de conformitat amb el que preveu l'article 81.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, hauran de ser abonats per aquells en el termini màxim de quinze dies des de la notificació de la fermesa de la sanció».  
  
Fonaments de dret  
Primer. Revisada la modificació dels estatuts del Col·legi Oficial d'Agents de la Propietat Immobiliària de la Província d'Alacant, estos contenen totes les determinacions exigides per l'article 10 de la Llei 6/1997, de 4 de desembre, de Consells i Col·legis Professionals de la Comunitat Valenciana.  
Segon. La modificació estatutària ha sigut aprovada amb els requisits i les formalitats previstos en l'article mencionat i en els mateixos estatuts del col·legi.  
Tercer. L'expedient ha sigut tramitat pel Servici d'Entitats Jurídiques, adscrit a la Direcció General de Justícia de la Conselleria de Governació i Justícia, competent perquè així ho disposa l'article 6.1 de l'esmentada Llei 6/1997, tenint en compte allò que s'ha previst per la disposició final del Decret 4/2002, de 8 de gener, en virtut de les atribucions que té conferides pel Decret 179/2012, de 14 de desembre, del Consell, pel qual s'establix l'estructura orgànica bàsica de la Presidència i de les conselleries de la Generalitat, i pel Decret 194/2012, de 21 de desembre, del Consell, pel qual s'aprova el Reglament Orgànic i Funcional de la Conselleria de Governació i Justícia.  
  
Vistos l'article 36 de la Constitució i l'article 49.1.22 de l'Estatut d'Autonomia de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; el Decret 4/2002, de 8 de gener, del Govern Valencià, pel qual s'aprova el reglament de desplegament d'esta última; i la resta de disposicions complementàries d'aplicació pertinent, es dicta la següent resolució:  
  
Primer  
Inscriure la modificació estatutària del Col·legi Oficial d'Agents de la Propietat Immobiliària de la Província d'Alacant en el Registre de Col·legis Professionals i de Consells Valencians Professionals de la Comunitat Valenciana.  
  
Segon  
Publicar esta resolució en el Diari Oficial de la Comunitat Valenciana.  
  
Contra esta resolució, que esgota la via administrativa, es podrà interposar potestativament un recurs de reposició davant del mateix òrgan que ha dictat l'acte, en el termini d'un mes comptat des de l'endemà de la notificació, o bé un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de la seua notificació. Tot això de conformitat amb el que establixen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, sense perjuí que s'utilitze qualsevol altra via que es considere oportuna.  
  
  
València, 19 de desembre de 2013.- El director general de Justícia: Julián Ángel González Sánchez.